text: Sådan får du styr på NemSMS
  08 marts 2016 kl. 16.56
  Hvis du også er en af de mange Syd- og Sønderjyder, der har prøvet at glemme en aftale hos lægen eller på sygehuset, så er der hjælp at hente her.
  Det kan ske for den bedste. Man troede, man havde helt styr på kalenderen, og så smutter der alligevel et besøg hos lægen eller en aftale på sygehuset.
  Måske var det aldrig sket, hvis man bare havde husket at melde sig til NemSMS.
  NemSMS er en ordning, hvor borgene kan tilmelde deres mobilnummer, og på den måde få SMS'er fra det offentlige. Fx med påmindelser om aftaler vi har hos lægen eller på sygehuset.
  Måske synes vi, det er besværligt. Måske har vi bare ikke lige fået det gjort endnu. Men fortvivl ej.
  Her er nemlig TV SYDs guide til, hvordan du også kan få dine læge- og hospitalspåmindelser pr. SMS.
  Først skal man gå ind på hjemmesiden www.borger.dk .
  På den næste side, man kommer ind på, skal man trykke videre på "Tilmeld dig NemSMS". Nu bliver man bedt om at logge ind. Til det skal man bruge sit NemID nøglekort, som man har fået med posten, da man tilmeldte sig NemID.
  Når først man er logget ind, skal man oplyse sit mobilnummer og acceptere vilkårene for at bruge NemSMS.
  Det var det!
  Herefter er det bare at lave en aftale med sin læge eller sygehus. Og vente på sin SMS-påmindelse.
  